Matečná, Gabriela, ministerka pôdohospodárstva a rozvoja vidieka SR (2016-11-28):
Ja sa ospravedlňujem, že som takáto troška indisponovaná, ale už ôsmy deň doma som ležala s virózou, ale dúfam, že to už bude lepšie. Takže poďme k návrhu tohto zákona. Primárnym cieľom tohto predloženého návrhu zákona bolo predovšetkým ustanoviť možnosť použitia potravín po uplynutí dátumu minimálnej trvanlivosti v rámci úsilia o znižovanie plytvania potravinami. V návrhu zákona sú stanovené podmienky, za akých je možné potraviny po dobe minimálnej trvanlivosti darovať charitatívnym organizáciám tak, aby bola zachovaná ich bezpečnosť a spotrebiteľ bol ochránený. Preto sa ako predkladateľka ani nestotožňujem s pozmeňovacím návrhom pána poslanca Mareka Krajčího, ktorý ho predložil vo výbore pre zdravotníctvo a cieľom ktorého je, aby charitatívne organizácie mohli potraviny po dátume najneskoršej spotreby distribuovať aj bez povinnosti registrovať sa ako potravinársky podnik. Domnievam sa, že túto problematiku bude v prípade potreby vhodnejšie prediskutovať v rozprave, ako rozoberať v rámci tohto úvodného slova. Novela zákona tiež myslí na to, aby tieto potraviny boli poskytované skutočne bezodplatne, keďže ich konečným príjemcom budú osoby, ktoré žijú na hranici biedy a nedokážu si z vlastných prostriedkov potraviny kúpiť. Na základe stanoviska Európskej komisie sa z § 12a v tejto novele vypúšťa požiadavka na zverejňovanie percentuálneho podielu z obratu predaja potravín vyrobených na Slovensku. Cieľ, ktorý bol pôvodne sledovaný týmto ustanovením, sa väčšina dotknutých obchodov zaviazala plniť na základe dobrovoľnosti. Niekoľko ustanovení predloženej novely sa dotýka aj takej citlivej otázky, ako je označovanie potravín, čo úzko súvisí so zabezpečením ochrany spotrebiteľa. Predloženým návrhom zákona sa zároveň dopĺňa aj zákon č. 39/2007 Z. z. o veterinárnej starostlivosti v znení neskorších predpisov, nakoľko aplikačná prax ukázala potrebu lepšieho identifikovania údajov o právnických a fyzických osobách v centrálnom registri hospodárskych zvierat, nakoľko v súčasnosti dochádza k neoprávnenému požiadaniu o dotácie. Z diskusie, ktorá odznela k predloženému návrhu v prvom čítaní, vzišiel vo výbore pre pôdohospodárstvo a životné prostredie a schválil sa pozmeňovací návrh, ktorým sa navrhujú určite zmeny. Jednak posilnia ochranu spotrebiteľa, a pritom zjednodušia označovanie potravín pre výrobcov malých množstiev potravín. Návrh zákona je v súlade s Ústavou Slovenskej republiky, ústavnými zákonmi, zákonnými a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktami Európskej únie. Ja by som na záver tohto môjho krátkeho slova chcela poďakovať určite aj Simonovi Zsoltovi, ktorý pri prvom čítaní poukázal na niektoré chyby a nedostatky, ktoré boli v zákone, snažili sme sa ich odstrániť. Všetkým poslancom, ktorí boli v parlamentnom výbore pre pôdohospodárstvo a životné prostredie, ktorí naozaj svojimi vecnými pripomienkami pomohli odstrániť niektoré negatíva, ktoré, ktoré sa tu dostali do tohto zákona. Vážený pán predsedajúci, vážené pani poslankyne, vzhľadom na vyššie uvedené dovoľujem si vás požiadať o prerokovanie predloženého návrhu. Ďakujem pekne za pozornosť.